NEWS ขอขยายเวลาแจงข้อมูลแตกพาร์-เพิ่มทุน เป็น1 มิ.ย.จากเดิม 30 พ.ค.
NEWS ขอเวลาเลื่อนชี้แจงข้อมูลเพิ่มเติมกรณีเปลี่ยนพาร์-การใช้เงินเพิ่มทุนเป็น 1 มิ.ย.จากเดิม 30 พ.ค.
31 พ.ค. 2560

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS แจ้งขอเลื่อนการชี้แจงข้อมูลเพิ่มเติมกรณีที่คณะกรรมการบริษัท อนุมัติการเปลี่ยนแปลงมูลค่าหุ้นที่ตราไว้ (พาร์) และวัตถุประสงค์การใช้เงินเพิ่มทุนเป็นภายในวันที่ 1 มิ.ย. จากเดิมที่ตลาดหลักทรัพย์แห่งประเทศไทย (ตลท.) ขอให้ชี้แจงข้อมูลเพิ่มเติมให้ครบถ้วนและชัดเจน ภายในวันที่ 30 พ.ค.
ทั้งนี้ เนื่องจากประเด็นที่ตลท.แจ้งให้ชี้แจงนั้น มีรายละเอียดที่เกี่ยวข้องเป็นจำนวนมาก ซึ่งบริษัทจำเป็นต้องตรวจสอบรายละเอียดให้ครบถ้วนและชัดเจน เพื่อไม่ให้ข้อมูลมีความคลาดเคลื่อน และทำให้ผู้ถือหุ้นรายย่อยของบริษัทเกิดความสับสน
อนึ่งก่อนหน้านี้ NEWS แจ้งมติคณะกรรมการบริษัทเมื่อวันที่ 24 พฤษภาคม 2560 โดยจะนําเสนอที่ประชุมวิสามัญผู้ถือหุ้นในวันที่ 3 กรกฎาคม 2560 เพื่อพิจารณาอนุมัติในเรื่อง การเปลี่ยนแปลงมูลค่าที่ตราไว้ (Par) จากหุ้นละ 5 บาท เป็นหุ้นละ 1 บาท ส่งผลให้ทุนจดทะเบียนของบริษัทเพิ่มจาก 8,508,100,847 หุ้น เป็น 42,540,504,235 หุ้น
อีกทั้งเพิ่มทุนจดทะเบียน 239,420,793,345 บาท เป็น 281,961,297,580 บาท ด้วยการออกหุ้นสามัญจำนวน 238,834,765,015 หุ้น มูลค่าที่ตราไว้หุ้นละ 1 บาท
โดยให้มีการจัดสรรเสนอขายหุ้นสามัญใหม่จากการเพิ่มทุนนี้ให้แก่ผู้ถือหุ้นเดิม ตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) ในอัตรา 1 หุ้นเดิม ต่อ 5 หุ้นใหม่ (คิดเป็นจำนวนหุ้นที่ใช้ในการจัดสรรทั้งสิ้น 157,300,566,675 หุ้น) ในราคาเสนอขายหุ้นละ 0.013 บาท (ที่ราคาพาร์ 1 บาท)